ส่วนที่ 1

ข้อมูลสรุป (Executive Summary)

บริษัท เอเชียน มารีน เซอร์วิสส์ จำกัด (มหาชน) ประกอบกิจการซ่อมและต่อเรือ
รวมถึงกิจการก่อสร้างงานทางวิศวกรรมอื่นๆ เช่น การทำโครงสร้างเหล็ก เป็นต้น
มีผู้ถือหุ้นรายใหญ่คือ กลุ่มตัณฑ์ไพบูลย์ (ดำเนินธุรกิจขนส่งและให้บริการทางน้ำภายใต้ชื่อ “ซีทราน”)
และกลุ่มผาณิตวงศ์ (ดำเนินธุรกิจในภาคอุตสาหกรรมน้ำตาล)
บริษัทได้รับการรับรองคุณภาพมาตรฐาน ISO 9001 (Version 2000) จาก Lloyd’s
Register Quality Assurance ครอบคลุมทั้งด้านการต่อเรือ และการซ่อมเรือ ในปี 2546
นอกจากธุรกิจด้านการซ่อมและต่อเรือแล้วบริษัทยังได้ขยายการลงทุนในไปยังธุรกิจที่เกี่ยวเนื่องกัน
โดยได้เข้าลงทุนในบริษัท เจนเนอรัล คลังสินค้า จำกัด (บริษัทย่อย)
เพื่อดำเนินธุรกิจให้เช่าคลังสินค้าในสัดส่วนร้อยละ 99.99 ของทุนจดทะเบียน
และเข้าลงทุนในบริษัท อาชิมา มารีน จำกัด (บริษัทย่อย) ในสัดส่วนร้อยละ 99.90
ของทุนจดทะเบียน เพื่อดำเนินธุรกิจรับเหมางานซ่อมเรือ และลงทุนในบริษัท อีโค มารีน จำกัด
(บริษัทย่อย) ในสัดส่วนร้อยละ 80 ของทุนจดทะเบียน เพื่อดำเนินธุรกิจให้บริการเรือ
ขจัดมลภาวะทางน้ำ

ในรอบปี 2551 ที่ผ่านมา บริษัท เอเชียน มารีน เซอร์วิสส์ จำกัด (มหาชน)
ประสบผลสำเร็จในด้านการดำเนินงานการให้บริการ ต่อเรือ ซ่อมเรือ เป็นที่น่าพอใจเป็นอย่างยิ่ง
ซึ่งสามารถบรรลุเป้าหมาย ในปี 2551 มีรายได้ รวมเท่ากับ 1,200 ล้านบาท ขณะที่กำไรสุทธิ
รวม สูงขึ้นกว่าปี 2550 คิดเป็นร้อยละ 218.47 ทั้งนี้ บริษัทมุ่งมั่นที่จะปฏิบัติตามพันธกิจ ต่าง ๆ
เพื่อผลสำเร็จขององค์กร พร้อมทั้ง ได้สร้างการควบคุมคุณภาพ ด้านเวลา
เพื่อความก้าวหน้าขององค์กร ให้เป็นอู่ต่อเรือ ซ่อมเรือชั้นนำของภูมิภาค

บริษัทได้ดำเนินการพัฒนากระบวนการผลิต และเทคโนโลยี
รวมทั้งปรับปรุงโรงงานให้รองรับงานบริการที่เข้ามา ซึ่งในปี 2551
บริษัทได้ลงนามในสัญญากับลูกค้าต่างประเทศ 1 ราย ได้แก่ สัญญาจ้างต่อเรือ K.A. AL-GOSAIBI
เมื่อวันที่ 9 กรกฎาคม 2551 เป็นงานต่อเรือสนับสนุนงานใต้น้ำนอกชายฝั่ง ขนาดความยาว 60
เมตร ระยะเวลาโครงการ ประมาณ 21 เดือน
นอกจากนี้บริษัทได้ส่งมอบงานดัดแปลงเรือบรรทุกคอนเทนเนอร์ ให้เป็นเรือ OFFSHORE SUPPORT
MAINTENANCE VESSEL มูลค่า ประมาณ 285 ล้านบาท ซึ่งส่งมอบไปแล้วเมื่อวันที่ 26 พฤศจิกายน
2551

ทั้งนี้ บริษัทให้ความสำคัญและตระหนักเป็นอย่างยิ่ง ถึงความมีส่วนร่วมรับผิดชอบต่อสังคม และ
สิ่งแวดล้อม โดยให้ความช่วยเหลือ สนับสนุน การดำเนินกิจกรรมสาธารณประโยชน์ต่าง ๆ
ทั้งด้านกำลังพล และเงินช่วยเหลือ ตามเจตนารมณ์ที่บริษัท จะดำรงไว้ซึ่ง
การพัฒนาชุมชนและสิ่งแวดล้อม

ในการขับเคลื่อนไปข้างหน้าในปี 2552 บริษัทมีความตื่นตัว และพร้อมที่จะเผชิญกับสภาวะเศรษฐกิจ
ที่ส่งผลกระทบทั่วโลก โดยบริษัทเชื่อมั่นว่าการดำเนินตามแผนงานอย่างเป็นระบบ
และตามกลยุทธ์ที่ได้วางไว้ จะสามารถนำพาองค์กรไปสู่ความสำเร็จได้

จากการวิเคราะห์ฐานะการเงินในปี 2551 บริษัทมีสินทรัพย์รวม 1,088 ล้านบาทเพิ่มขึ้นจำนวน
247 ล้านบาทจากปี 2550 คิดเป็นร้อยละ 29 ส่วนใหญ่มาจากลูกหนี้การค้า 52 ล้านบาท เพิ่มขึ้น
15 ล้านบาท จากปี 2550 คิดเป็นร้อยละ 41 รายได้ที่ยังไม่ได้เรียกชำระ 262 ล้านบาท เพิ่มขึ้น
167 ล้านบาท คิดเป็นร้อยละ 176 สินค้าคงเหลือจำนวน 234 ล้านบาท เพิ่มขึ้น 121
ล้านบาทคิดเป็นร้อยละ 107 ส่วนหนี้สินรวมจำนวน 773 ล้านบาท เพิ่มขึ้น 206 ล้านบาท
คิดเป็นร้อยละ 36

รายได้จากการรับจ้างจำนวน 1,160 ล้านบาทเพิ่มขึ้น 489 ล้านบาทคิดเป็นร้อยละ 73
แบ่งเป็นรายได้จากการซ่อมเรือจำนวน 520 เพิ่มขึ้น 123 ล้านบาทคิดเป็นร้อยละ 31
และปีนี้บริษัทมีรายได้จากงานต่อเรือจำนวน 631 ล้านบาทเพิ่มขึ้น 363 ล้านบาทคิดเป็นร้อยละ 135
(ณ ธันวาคม 2551โครงการเรือ GATI มีความคืบหน้าร้อยละ 100 ,โครงการ ALMANSOORI
มีความคืบหน้าร้อยละ 88) ทั้งนี้รายได้ต่อเรือและซ่อมเรือบางส่วน
เป็นสกุลเงินเหรียญสหรัฐอเมริกา ซึ่งบริษัทได้จัดทำสัญญาอัตราแลกเปลี่ยนล่วงหน้าครบทั้งจำนวน
ขณะที่ต้นทุนในการรับจ้างเท่ากับ 977 ล้านบาท เพิ่มขึ้น 421 ล้านบาท จาก 566 ล้านบาท ในปี
2550 คิดเป็นร้อยละ 76

ค่าใช้จ่ายในการขายและบริหารสูงขึ้น 26 ล้านบาท คิดเป็นร้อยละ 25
เนื่องจากขาดทุนจากอัตราแลกเปลี่ยน 10 ล้านบาท

กำไรสุทธิในปี 2551 เท่ากับ 59 ล้านบาท เพิ่มขึ้นจำนวน 41 ล้านบาทจากกำไรสุทธิ 18
ล้านบาทในปี 2550 คิดเป็นร้อยละ 228 เนื่องจากรายได้ต่อเรือและรายได้อื่นเพิ่มขึ้น
ส่วนค่าใช้จ่ายในการขายและบริหารเพิ่มขึ้นร้อยละ 25 ดอกเบี้ยจ่ายสูงขึ้น 2 ล้านบาท
เนื่องจากมีการใช้เงินจากสถาบันการเงินสูงขึ้น

นอกจากนี้ บริษัทยังได้ให้ความสำคัญต่อการเปิดเผยข้อมูลที่มีความถูกต้อง ครบถ้วน โปร่งใส
ทั้งรายงานข้อมูลการเงินและข้อมูลทั่วไป
ตลอดจนข้อมูลสำคัญที่มีผลกระทบต่อราคาหลักทรัพย์ของบริษัท
โดยเผยแพร่ข้อมูลข่าวสารต่างๆให้นักลงทุนและผู้เกี่ยวข้องได้รับทราบ